Verkiesing 2019: Solidariteit Beweging neem standpunt inArgieffoto (Foto: Motshwari Mofokeng/African News Agency/ANA) Lede-instellings wat deel uitmaak van die Solidariteit Beweging sal Vrydag by ŉ gesamentlike mediakonferensie hul standpunt oor die komende verkiesing bekendmaak. ŉ Platform sal ook by die konferensie bekendgestel word wat kiesers sal bystaan om ŉ ingeligte besluit met betrekking tot die verkiesing te neem. Die instellings wat deel uitmaak van die Beweging, waaronder Solidariteit, AfriForum, Solidariteit Helpende Hand en die FAK, verteenwoordig gesamentlik sowat twee miljoen mense, wat 500 000 lede en hul gesinne insluit. Dit sluit verteenwoordiging in van belange op verskeie vlakke, wat onder meer die wêreld van werk, gemeenskapsveiligheid, minderheidsregte, burgerregte, maatskaplike sorg en taal- en kulturele erfenis behels. Volgens Francois Redelinghuys, kommunikasiebestuurder van die Solidariteit Beweging, heers daar tans baie onsekerheid oor die komende verkiesing, en word vanjaar se verkiesing uit vele oorde as bepalend beskou. “Hoewel die Solidariteit Beweging nie as sodanig aan partypolitiek deelneem nie, het die uitkoms van verkiesings ŉ daadwerklike impak op alle sfere van ons lede se bestaan. “Onlangse kwessies rakende onteiening sonder vergoeding, die nasionale gesondheidsversekering en moedertaalonderrig maak dat hierdie verkiesing veral deurslaggewend kan wees,” het Redelinghuys gesê. “Dit is om dié rede dat die Solidariteit Beweging ook sy standpunt rakende die verkiesing wil bekendmaak en die nodige hulpbronne tot sy lede se beskikking wil stel om ŉ ingeligte en goed beredeneerde besluit te neem,” het Redelinghuys gesê. Solidariteit Beweging neem standpunt in rakende komende verkiesing Lede-instellings wat deel uitmaak van die Solidariteit Beweging neem standpunt in oor die komende verkiesing en stel voorts 'n platform bekend wat kiesers sal bystaan om 'n ingeligte besluit rakende die verkiesing te kan neem. Posted by Maroela Media on Friday, May 3, 2019